તમને આમાંથી કાંઇ લખ્યું નથી. તમારા સમાચાર અવારનવાર મળ્યા કરે છે. સણોસરાવાળા શ્રી નટુભાઇ બુચ મળ્યા હતા. તેમણે ખબર આપ્યા કે હવે તમને આંખે ઝાંખપ આવી ગઇ છે. આ શરીર, મન, બુદ્ધિ બધાં જ કાટમાળ છે ને કાટ ચડી જાય છે. બુદ્ધ જેવા બુદ્ધે પણ કહેલું કે ‘આનંદ, જૂના ખખડ ગાડાને જેમ રાંઢવું બાંધીને ચલાવે એમ આ દેહને ચલાવું છું. એમાં તથાગતને ક્યાંય સુખ જણાતું નથી, પણ ધ્યાનમાં બેસું છું ત્યારે આ ઢાંચાનું દુ:ખ માતર રહેતું નથી.’